	Na temelju odredbe članka 26. stavka 1. Zakona o radu (Narodne novine br. 93/14, 127/17, 98/19, 151/22, 46/23 i 64/23, dalje u tekstu: ZR) te odredbe čl. 19. Statuta Javne vatrogasne postrojbe Opatija, Vatrogasno vijeće Javne vatrogasne postrojbe Opatija, nakon savjetovanja sa Sindikatom, na 41. sjednici Vatrogasnog vijeća, održanoj dana 31.10.2024. godine, donosi sljedeću

ODLUKU O PRIVREMENOM POVEĆANJU BROJA IZVRŠITELJA

	1. Privremeno se povećava broj izvršitelja na radnom mjestu VATROGASAC – OPERATIVNI DEŽURNI s 4 (slovima: četiri) na 5 (slovima: pet) izvršitelja prema Pravilniku o unutarnjem ustrojstvu i načinu rada Javne vatrogasne postrojbe Opatija.

	2. Ova Odluka biti će na snazi do 2. siječnja 2025.

Obrazloženje

	1.	29. listopada 2024. radnica Lorena Laslavić, zaposlena na radnom mjestu vatrogasac – voditelj vatrogasne skupine, podnijela je zahtjev za sklapanje dodatka ugovora o radu kojim će se na određeno vrijeme ugovoriti obavljanje drugih odgovarajućih poslova te je dostavila liječničku potvrdu specijalističke ginekološke ordinacije Edmond Paljušaj, dr. med., spec. ginekologije i opstetricije od 3. listopada 2023. iz koje proizlazi kako je u tom trenutku u 12. tjednu trudnoće.

	2.	Odredbom čl. 31. st. 1. Zakona o radu (Narodne novine br. 93/14, 127/17, 98/19, 151/22, 46/23 i 64/23, dalje u tekstu: ZR) propisano je kako je trudnoj radnici, radnici koja je rodila ili radnici koja doji dijete u smislu posebnog propisa, a koja radi na poslovima koji ugrožavaju njezin život ili zdravlje, odnosno djetetov život ili zdravlje, poslodavac dužan za vrijeme korištenja prava u skladu s posebnim propisom, ponuditi dodatak ugovora o radu kojim će se na određeno vrijeme ugovoriti obavljanje drugih odgovarajućih poslova.

	3.	Odredbom čl. 24. st. 1. Zakona o rodiljnim i roditeljskim potporama (Narodne novine br. 152/22, dalje u tekstu: ZRRP) propisano je kako trudna radnica ili radnica koja je rodila ili radnica koja doji dijete, koja radi na poslovima koji su štetni za njezino zdravlje i/ili zdravlje djeteta koje doji, ostvaruje pravo na zaštitu od štetnosti utjecaja poslova radnog mjesta na kojemu radi, sukladno propisima o radu i propisima o zaštiti na radu, od trenutka izvješćivanja poslodavca o svojem stanju trudnoće ili početku rada nakon korištenja rodiljnog ili roditeljskog dopusta i/ili o dojenju djeteta.

	4.	Javna vatrogasna postrojba Opatija zatražila je od Ksenije Končarević, dr. med., specijalista medicine rada i sporta mišljenje o štetnosti uvjeta na radnom mjestu na zdravlje trudne radnice za radno mjesto „vatrogasac – voditelj vatrogasne skupine”, a iz njezinog očitovanja od 21. listopada 2024. proizlazi kako su poslovi radnog mjesta vatrogasac – voditelj vatrogasne skupine poslovi s posebnim uvjetima rada prema Pravilniku o posebnim uvjetima rada, kako kod radnice dolazi do učestalih promjena položaja tijela, vrlo često radnica se mora zadržavati u nefiziološkim položajima pri radu s alatima, strojevima i uređajima s povećanim opasnostima na intervencijama. Također se navodi kako radnica mora izbjegavati teški fizički rad u nepovoljnim fiziološkim uvjetima te kako, zbog oslabljenog imunološkog sustava, rad u nekontroliranim terenskim uvjetima može dovesti do povećanog rizika od infekcija. Izloženost udisanju para i plinova te izloženost kiselinama dovodi do povećanog rizika za razvoj ploda, ali i oboljevanje radnice te mogu dovesti do preuranjenog poroda. Zaključno, iz mišljenja medicine rada proizlazi kako su uvjeti rada na radnom mjestu radnice štetni te se ukazuje nužnom prilagodba radnog mjesta u vidu isključenja iz smjenskog, poglavito noćnog rada kako bi se održao stabilan cirkadijarni ritam i smanjila mogućnost nepredvidivih fizičkih faktora koji bi utjecali na zdravlje trudne radnice i razvoj ploda.

	5.	Kako je obveza poslodavca, u smislu odredbe čl. 31. st. 1. ZR, osigurati radnici obavljenje poslova koji ne ugrožavaju njezin i život i zdravlje djeteta i koji odgovaraju poslovima koje je radnica obavljala, a analizirajući popis i opis poslova i zadaća radnog mjesta vatrogasca – operativnog dežurnog prema odredbama Pravilnika o unutarnjem ustrojstvu i načinu rada Javne vatrogasne postrojbe Opatija, zaključak je kako upravo popis i opis poslova i zadaća tog radnog mjesta ne ugrožava život i zdravlje radnice i njezinog djeteta.

	6.	Odredbama Pravilnika o unutarnjem ustrojstvu i načinu rada Javne vatrogasne postrojbe Opatija predviđeno je 4 (slovima: četiri) izvršitelja za radno mjesto vatrogasac – operativni dežurni.

	6. 1.	U postupku je utvrđeno kako popis i opis poslova i zadaća radnog mjesta vatrogasac – operativni dežurni ne ugrožava život i zdravlje radnice i njezinog djeteta, a kako je poslodavac, u smislu odredbe čl. 31. st. 1. ZR, u obvezi radnici osigurati obavljanje drugih odgovarajućih poslova koji ne ugrožavaju život i zdravlje radnice i njezinog djeteta, to je donošenje ove Odluke ukazano kao nužno u ispunjavanju zakonskih obveza poslodavca u slučaju trudnoće radnice.

	7.	Kako je radnik Oliver Senčić, zaposlen na radnom mjestu vatrogasac – operativni dežurni, podnio poslodavcu zahtjev za odlazak u starosnu mirovinu s očekivanim danom prestanka radnog odnosa 2. siječnja 2025., to se ova Odluka donosi na određeno vrijeme do 2. siječnja 2025. kada će na radnom mjestu vatrogasca – operativnog dežurnog biti raspoređeno upravo onoliko osoba koliko je to predviđeno Pravilnikom o unutarnjem ustrojstvu i načinu rada Javne vatrogasne postrojbe Opatija.

	8.	Po povratku radnice s rodiljnog dopusta prestati će i dodatak ugovora o radu kojeg joj je poslodavac u obvezi ponuditi te će radnica nastaviti obavljati poslove na kojima je prethodnog radila na temelju ugovora o radu.

	9.	Dodatak ugovora o radu ne smije imati za posljedicu smanjenje plaće radnice.

	10.	Slijedom navedenog, odlučeno je kao u točki 1. i 2. izreke ove Odluke.

	11.	Ova Odluka stupa na snagu danom donošenja.

